次韵明仲遊棲雲閣
作者：劉子翬
朝代：宋

paragraphs: 溪山步步開圖障，山影更隨溪蕩漾。
回環兩縣烟雨奇，一目盡奄長橋上。
乾楓枯柳澹不春，歡伯爲解愁城屯。
書空咄咄亦良苦，抵掌嗚嗚聊任真。
山房竹陰生晚寂，客醉忘歸主忘客。
沉機已寄謝安棋，逸興何慚阮孚屐。
道人棲雲樂其天，孰知爲仙孰爲禪。
定應風蜩足枯槁，絕勝磨蟻爭回旋。